b'\n_START_ARTICLE_\nRodovitni polmesec\n_START_PARAGRAPH_\nRodovitni polmesec je obmo\xc4\x8dje Bli\xc5\xbenjega vzhoda, ki se pri\xc4\x8denja ob Perzijskem zalivu, vodi skozi Mezopotamijo ob rekah Evfrat in Tigris (v dana\xc5\xa1njem Iraku), se nadaljuje \xc4\x8dez regijo D\xc5\xbeazira v dana\xc5\xa1nji Siriji do ju\xc5\xbene Tur\xc4\x8dije, kjer se obrne proti jugu in ob vzhodni obali Sredozemskega morja poteka \xc4\x8dez dana\xc5\xa1njo severozahodno Sirijo, Libanon ter vzdol\xc5\xbe reke Jordan prek dana\xc5\xa1nje Jordanije, palestinskega Zahodnega brega in Izraela do Egipta. _NEWLINE_Obmo\xc4\x8dje, ki po obliki spominja na \xc4\x8drko C oz. polmesec, je poimenoval ameri\xc5\xa1ki arheolog James Henry Breasted. To obmo\xc4\x8dje danes pokrivajo dr\xc5\xbeave: Irak, Izrael, dolo\xc4\x8dena podro\xc4\x8dja Palestine, Sirija, Libanon, Egipt, Jordanija, jugo-vzhodno obrobje Tur\xc4\x8dije in vzhodni predeli Irana. Nekateri arheologi vklju\xc4\x8dujejo tudi Ciper. Skozi to podro\xc4\x8dje te\xc4\x8de reka Jordan, ki velja za eno izmed svetih rek in je velikokrat omenjena v Svetem pismu._NEWLINE_Obmo\xc4\x8dje je zgodovinsko pomembno zaradi nastanka najstarej\xc5\xa1ih znanih civilizacij in \xc5\xa1e zlasti zaradi nastanka kmetijstva, ki ga je omogo\xc4\x8dila rodovitna prst. Na tem podro\xc4\x8dju so se pojavile najstarej\xc5\xa1e poseljene kmetije, ko so si naseljenci za\xc4\x8deli prilagajati in odstranjevati naravno vegetacijo, da so lahko s pomo\xc4\x8djo rodovitne prsti vzgajali nove polj\xc5\xa1\xc4\x8dine in krmne rastline. V zahodnem delu polmeseca ob Jordanu in gornjem toku Evfrata so nastale najstarej\xc5\xa1e znane kmetije (npr. v Jerihu) \xc5\xbee okoli leta 9000 pr. n. \xc5\xa1t., tj. v dobi predlon\xc4\x8denega neolitika. Na tem podro\xc4\x8dju so se pojavile najstarej\xc5\xa1e znane kmetije, ko so si naseljenci za\xc4\x8deli prilagajati in odstranjevati naravno vegetacijo, da so lahko s pomo\xc4\x8djo rodovitne prsti vzgajali nove polj\xc5\xa1\xc4\x8dine in krmne rastline.  _NEWLINE_Tu in v Mezopotamiji so v bronasti dobi nastali tudi prvi zametki kompleksne dru\xc5\xbebe. Sledil je razvoj zgodnjih civilizacij, kot je bila npr. sumerska. Ker so na obmo\xc4\x8dju rodovitnega polmeseca nastale \xc5\xa1e prve znane pisave in oblike dr\xc5\xbeavnih ureditev, mu pravijo tudi \xc2\xbbzibelka civilizacije\xc2\xab. Med tehnolo\xc5\xa1ke dose\xc5\xbeke sodijo: nastanek pisave, izum kolesa, razvoj kmetijstva in namakalnega sistema.   _NEWLINE_Ob \xc5\xbee sicer rodovitni prsti so v bronasti dobi nastali \xc5\xa1e namakalni sistemi, od katerih je \xc5\xa1e vedno odvisna kmetijska proizvodnja. V zadnjih dveh tiso\xc4\x8dletjih, ko so se ob menjavi dr\xc5\xbeav namakalni sistemi ene dr\xc5\xbeave opu\xc5\xa1\xc4\x8dali in nadomestili s sistemi druge dr\xc5\xbeave, je cikli\xc4\x8dno prihajalo do obdobij pomanjkanja in blaginje. Eden od vseskozi prisotnih problemov so bili tudi vdori slane vode do namakanih zemlji\xc5\xa1\xc4\x8d. _NEWLINE_Reke niso bile edini dejavnik, ki je omogo\xc4\x8dil vzpon civilizacij ob polmesecu. Drugi dejavnik je bilo podnebje, ki je spodbudilo gojenje enoletnih rastlin, te pa dajo u\xc5\xbeitnej\xc5\xa1e plodove od trajnic. Razli\xc4\x8dne nadmorske vi\xc5\xa1ine so omogo\xc4\x8dile zgodnje poskuse gojenja razli\xc4\x8dnih u\xc5\xbeitnih rastlin. Tukaj se je razvilo tudi osem najpomembnej\xc5\xa1ih osnovnih polj\xc5\xa1\xc4\x8din v obdobju neolitika: predhodniki p\xc5\xa1enice, enozrnice, je\xc4\x8dmena, \xc4\x8di\xc4\x8derike, le\xc4\x8de, graha, boba in navadnega lanu. Obenem od tukaj izhajajo \xc5\xa1tiri od petih najpomembnej\xc5\xa1ih udoma\xc4\x8denih \xc5\xbeivalskih vrst neolitika: krave, koze, ovce, in pra\xc5\xa1i\xc4\x8di; konji pa so se nahajali v bli\xc5\xbenji okolici.'